Rassie kyk hoe Stormers wenDie Stormers het vir Edinburgh met 34 – 18 in Kaapstad geklop. Foto: Hansie Linde. Rassie Erasmus kon sy terugkeer langs die rugbyveld met ŉ goeie vertoning vier toe die Stormers vir Edinburgh met 34 – 18 in Kaapstad geklop het. Die Springbokke se direkteur van rugby moes egter ŉ bietjie ongemaklik in sy pawiljoensitplek rondskuif toe die Skotse span veral in die openingsalvo die septer geswaai het. Maar toe die Stormers eers hul voete gevind het, het hulle vir jou behoorlik vlam gevat. Dan du Plessis en Angelo Davids het vir die Kapenaars se broodnodige vonk gesorg en die immergroen Deon Fourie kon die Stormers se eerste punte net voor rustyd aanteken. Daarna het Joseph Dweba – in sy Stormers-buiging – die tuisspan se tweede drie gedruk, terwyl Suleiman Hartzenberg sy middelmannetjie-tweestryd met die Edinburgh-verdediging gewen het om die eerste van sy twee drieë te druk. John Dobson se troepe het ŉ gemaklike voorsprong opgebou nadat hulle vroeër ŉ agterstand van 10 – 0 in die gesig gestaar het. Tog het Sazi Sandi se rooi kaart (hy het koppe met ŉ teenstander gestamp) gedreig om om die Edinburgh-kat in die Stormers-duiwehok los te laat. Dave Cherry het in die daaropvolgende beweging oor die Kapenaars se doellyn geval, maar Hartzenberg se tweede drie was die kersie op die Stormers-koek en Erasmus het saam met die ondersteuners fees gevier. Die son het inderdaad helder in Kaapstad vir die Stormers geskyn. Rassie terug in die tuig Suleiman Hartzenberg het twee drieë in die wedstryd gedruk. Foto: Hansie Linde. ŉ Onafhanklike tugpaneel het die 49-jarige oudspeler verlede jaar aan wangedrag skuldig bevind en hy was ŉ hele ruk nie toegelaat om deel van enige wedstrydaktiwiteite te wees nie. Die skorsing het egter Vrydag tot ŉ einde gekom. Volgens sy prokureur, Frikkie Erasmus, sien die Wêreldbeker-wenner daarna uit om sy pligte, sowel as sy vennootskap met Springbok-afrigter Jacques Nienaber, te hervat. “Rassie het ’n beduidende impak op die gemoed en motivering van die spelers. Hy en Jacques vul mekaar uitstekend aan wat die tegniese, sowel as die emosionele, aspekte van die spel betref,” het die regsman aan Rapport gesê. Stormers: Drieë: Suleiman Hartzenberg (2), Deon Fourie en Joseph Dweba. Doelskoppe: Manie Libbok (4). Strafskoppe: Libbok (2). Edinburgh: Drieë: Pierre Schoeman en Dave Cherry. Doelskop: Blair Kinghorn. Strafskoppe: Kinghorn (2). 1st of October it is, so far ???????? teams all good in round 3 of URC!! See you guys at the Stormers match at the DHL STADIUM! Lekka ???????????? pic.twitter.com/7AukFYUYAW — Rassie Erasmus (@RassieRugby) September 30, 2022 Welcome back Rassie Erasmus ???????? #URC pic.twitter.com/hpkLpPC5z7 — Saffas Abroad Rugby (@SaffasRugby) October 1, 2022